《九日同诸子登朝汉台》
明代·区怀年

萸花香趁客愁开，十里青帘醵酒来。晴树远山分极目，短筇衰发对衔杯。

江门雁字迎霜落，城路砧声向晚催。何处风烟堪寄傲，秋光空满越王台。

作者简介：区怀年，字叔永。高明人。大相仲子。明熹宗天启元年(一六二一)贡生，任太学考通判。明思宗崇祯九年（一六三六）入都候选，以内艰回籍，后授翰林院孔目。归卧云石，学赤松游，日以赓和撰述为事。著有《玄超堂藏稿》、《击筑吟》诸集。清光绪《高明县志》卷一三有传。